section_heading: Opis projekta
paragraph_text: Povijest razvoja tenka Ratte (Štakor) počinje 1941. godine sa strateškim proučavanjem sovjetskih teških tenkova. Temeljem tih istraživanja i ideja, napravljen je super teški tenk Panzer VIII - Maus (Miš). Nastavljenim razvojem, tadašnji direktor Kruppa, Grote, stručnjak za konstrukciju podmornica je 23. lipnja 1942. predložio Hitleru razvoj 1000 tona teškog tenka pod nazivom Landkreuzer. Trebao je biti naoružan s brodskim topovima i oklopljen s 23 cm debelim čeličnim oklopom, toliko jakim da bi ga samo isto oružje koje taj tenk nosi moglo uništiti. Ovako težak tenk ne bi se mogao kretati cestama, a i kad se mogao kretati, cesta bi nakon njega bila potpuno uništena. Prelazak preko mosta bio bi nemoguć, ali projektanti su očekivali da bi tako velik tenk s udaljenosti od tla od 2 m, dužinom 34 metra, širinom 14 metara i visinom od 11 metara mogao prijeći i neke manje rijeke.